贈陳襄秘丞自峽中召歸
作者：劉敞
朝代：宋

paragraphs: 淮海南國衝，冠蓋結浮雲。
面交固不數，白首猶若新。
之子天際來，各自東西人。
一語旦連夕，歡如平生親。
豈伊名聞久，固以意氣均。
馳騖詩書間，博哉醇乎醇。
我昔病俗學，莫明聖與仁。
常恐遂至地，豈期晚有鄰。
君還覲清光，一二席上珍。
賢者任必重，勉旃覺斯民。